ΑΠΟΦΑΣΗ ΤΗΣ ΕΠΙΤΡΟΠΗΣ της 20ής Δεκεμβρίου 1994 για την έγκριση του προγράμματος εξάλειψης και εποπτείας της λύσσας, για το έτος 1995, που υποβλήθηκε από την Ιταλία και για τον καθορισμό του επιπέδου της χρηματοδοτικής συμμετοχής της Κοινότητας (Το κείμενο στην ιταλική γλώσσα είναι το μόνο αυθεντικό) (94/851/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου της 26ης Ιουνίου 1990 για ορισμένες δαπάνες στον κτηνιατρικό τομέα (1), όπως τροποποιήθηκε τελευταία από την απόφαση 94/370/ΕΚ (2), και ιδίως το άρθρο 24,

Εκτιμώντας:

ότι η απόφαση 90/424/ΕΟΚ προβλέπει τη δυνατότητα χρηματοδοτικής δράσης της Κοινότητας για την εξάλειψη και την εποπτεία της λύσσας-

ότι είναι τώρα ευκταίο να ληφθούν μέτρα εξάλειψης πλήρους κλίμακας στα κράτη μέλη στα οποία η νόσος αυτή ενδημεί, καθώς και στις όμορες τρίτες χώρες στις οποίες ενδημεί αυτή η νόσος, για την παρεμπόδιση της επανεισόδου της λύσσας στις εν λόγω τρίτες χώρες και κράτη μέλη-

ότι, με επιστολή της 29ης Ιουλίου 1994 η Ιταλία υπέβαλε πρόγραμμα εξάλειψης και εποπτείας της εν λόγω νόσου-

ότι, μετά από εξέταση, το πρόγραμμα αυτό αποδεικνύεται σύμφωνο με τους όρους της απόφασης 90/638/ΕΟΚ του Συμβουλίου της 27ης Νοεμβρίου 1990 για τον καθορισμό των κοινοτικών κριτηρίων που ισχύουν στις ενέργειες εξάλειψης και εποπτείας ορισμένων νόσων των ζώων (3), όπως τροποποιήθηκε τελευταία από την οδηγία 92/65/ΕΟΚ (4)-

ότι το πρόγραμμα αυτό περιλαμβάνεται στον κατάλογο των προγραμμάτων εξάλειψης και εποπτείας των νόσων των ζώων που μπορούν να τύχουν χρηματοδοτικής συμμετοχής της Κοινότητας για το 1995, όπως αυτή καθορίστηκε από την απόφαση 94/769/ΕΚ της Επιτροπής (5)-

ότι, δεδομένης της σημασίας του προγράμματος για την υλοποίηση των στόχων που επιδιώκει η Κοινότητα στον τομέα της υγείας των ζώων, πρέπει να καθοριστεί η χρηματοδοτική συμμετοχή της Κοινότητας σε ποσοστό 50 % των δαπανών που αναλαμβάνει η Ιταλία με ανώτατο ποσό 270 000 Ecu-

ότι η χρηματοδοτική συμμετοχή της Κοινότητας χορηγείται εφόσον οι προβλεπόμενες ενέργειες πραγματοποιούνται και οι αρχές παρέχουν όλες τις απαραίτητες πληροφορίες στις προβλεπόμενες προθεσμίες-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το πρόγραμμα εξάλειψης και εποπτείας της λύσσας που υπέβαλε η Ιταλία εγκρίνεται για την περίοδο από 1ης Ιανουαρίου 1995 έως 31 Δεκεμβρίου 1995.

Άρθρο 2

Η Ιταλία θέτει σε ισχύ την 1η Ιανουαρίου 1995 τις νομοθετικές, κανονιστικές και διοικητικές διατάξεις για την εφαρμογή του προγράμματος που αναφέρεται στο άρθρο 1.

Άρθρο 3

1. Η χρηματοδοτική συμμετοχή της Κοινότητας καθορίζεται σε ποσοστό 50 % των δαπανών που αναλαμβάνει η Ιταλία για την εφαρμογή του προγράμματος που αναφέρεται στο άρθρο 1 με ανώτατο ποσό 270 000 Ecu.

2. Η χρηματοδοτική συμμετοχή της Κοινότητας χορηγείται μετά από:

- την ανά τρίμηνο διαβίβαση στην Επιτροπή έκθεσης για την πρόοδο της εκτέλεσης του προγράμματος, καθώς και τις δαπάνες που έχουν αναληφθεί,

- τη διαβίβαση στην Επιτροπή το αργότερο μέχρι την 1η Ιουνίου 1996 τελικής έκθεσης για την τεχνική εκτέλεσης του προγράμματος μαζί με τα δικαιολογητικά έγγραφα σχετικά με τις δαπάνες που ανελήφθησαν.

Άρθρο 4

Η παρούσα απόφαση απευθύνεται στην Ιταλική Δημοκρατία.

Βρυξέλλες, 20 Δεκεμβρίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 224 της 18. 8. 1990, σ. 19.

(2) ΕΕ αριθ. L 168 της 2. 7. 1994, σ. 31.

(3) ΕΕ αριθ. L 347 της 12. 12. 1990, σ. 27.

(4) ΕΕ αριθ. L 268 της 14. 9. 1992, σ. 54.

(5) ΕΕ αριθ. L 305 της 30. 11. 1994, σ. 38.